1Yoj chi oj rachi'il i Dios che u chac, 'o jun tzij lic cakaj caka bij na chiwe: i Dios, nim i utzil chomal u 'anom chiwe; mi 'an yix 'uri pacha n-tu chac chiwe. 2Cha c'un pi c'ux wach u bim can i Dios chi tz'ibtal canok; xu bij: Are cu rik i 'ij re i wutzil chomal chawe, cat in ta; are cu rik i 'ij 'elsabal awe chi sak, lic cat in to. (Queje ile tz'ibtal canok.) Bay, caka bij chiwe, are i 'ij iri wo'or re i utzil chomal re i Dios chiwe; are i 'ij iri wo'or re i 'elbal iwe chi sak. 3Lic caka na kib che, wach i caka 'ano man n-'us taj we 'o jujun que tzak na kumal yoj, we 'o jujun quiqui bij chi n-'us ti ka chac. 4Ni'pa i coj ic'aw che 'is caka 'an pen u 'onquil chi ca 'iltajic lic oj rajchac i Dios. Ru' u nimal ka c'ux ka ch'ijom ni'pa i uyej petnak pakawi, ni'pa i pen, ni'pa i c'ax. 5Ka tijom ka lo'xic, ka tijom cárcel; ka tijom i que ch'okow chikij; ka tijom i c'ax laj tak chac; ka ch'ijom waram; ka tijom numic; xui-ri, n-xka sach ti u nimal ka c'ux chupam. 6Xak lic caka 'an ch'am che i ka c'aslemal, 'alijinsabal-re chi oj rajchac i Dios. Xak ca 'alijinic, man lic keta'am i sak laj tzij re i Dios, xak 'o u nimal ka c'ux, xak lic oj 'utz chique i winak. Ca 'alijinic chi oj rajchac i Dios man i u Tewal oj ruc'am; xak ca 'alijinic man 'o i c'axnabal ka c'ux lic sakil. 7Xak caka 'alijinsaj chi oj rajchac i Dios man caka paxsaj i tzij chi sak laj tzij; xak 'o u cho'ab i Dios ku'. Iweta'am, jun soldádo cruc'aj u ch'ich' pu 'ab wikabim, cu 'anbej ch'o'oj; xak cruc'aj jun tz'alam ch'ich' pu 'ab moxim, tobal rib. I ka ch'ich' yoj pacha ile, are i ka c'aslemal chom, suc'ulic. 8'Olic cocsax i ka 'ij; 'olic xa ca kajsax i ka 'ij. Je 'o i 'utz que ch'aw chikij, xak je 'o i c'ax que ch'aw chikij. 'Olic quiqui bij chake chi oj aj t'oronel, xui-ri xui i sak laj tzij caka bij. 9'Olic quiqui 'an chake pacha n-queta'am ti ka wach, xui-ri, lic 'etamam i ka wach. 'Olic caka tij i camic, xui-ri, n-coj cam taj. 'Olic mas caka tij i ka lo'xic, xui-ri n-oj ta qui camsam. 10Tupu coj bisonic, n-caka sach ti ka quicotemal. Tupu oj niba', je q'ui que ka 'an beyom chique. Tupu n-ta ubitak ke, 'is ke yoj ronojel ni'pa i 'olic. 11Ix kachalal chila pa Corínto, ka sakim chic ronojel i ka nojbal chiwe; lic n-ta kuwam u wach chiwe. 12Péro cakil yoj chi 'o tak cu bij i c'ux chikij yoj, tupu ya iweta'am chic wach i ka c'ux yoj chiwe, chi lic c'ax quix ka na'o. 13Wo'or quin bij chiwe, pacha in i kajaw: xak jun u c'axna'ic kib chaka na; chaka cuba ka c'ux chakawach. 14Wachalal, miwachi'ilaj mas iwib cu' i ne te re i Crísto; mokxa que'el chiwe pacha co'on jun caway ru' jun boyex, n-cachi'il ta quib que oc pa yucu. Mi 'an queje ile, man i 'utz n-ta re che i n-'us taj; xak i sak n-ta re che i 'ekumal. 15Xak i Crísto, n-ta re che itzel; xak i jun chi cu coj i Crísto, n-ta re che i jun chi n-cu coj taj. 16Xak i rachoch i Dios, n-ta re chique i tiox chi xa ril je 'antalic. Y yix ix rachoch chic i Dios c'aslic. Keta'am ile, man queje ile cu bij u tzij chi tz'ibtal canok; queje iri cu bij: Yin quin jeki cu'; quin bin chiquixol; (quin 'an pacha je wachoch chique). Que'elok chi yin in Dios chique ique, xak ique je in winak yin. (Queje ile xu bij i Dios.) 17Xak xu bij: Chix 'el chiquixol i je aj 'anol i n-'us taj; miwachi'ilaj iwib cu'. Mi min iwib che i n-ch'am taj. Te'uri yin quix in c'ulaj wu'. 18Yin 'ut quin canajic in i Kajaw yix, y quix e'elok, ix in mi'al walc'wal. Queje ile cu bij i Kajwal chi 'atz u cho'ab.
2 CORINTIOS 6